ZAPISNIK SJEDNICE NASTAVNIČKOG VIJEĆA

održane 7. ožujka 2022. u 12:30 sati

DNEVNI RED:

1. Izvješće o stanju sigurnosti za prvo polugodište školske godine 2021./2022.

2. Upute o provođenju probne državne mature

3. Stanje realizacije projekta RCKTU

4. Epidemiološke mjere

5. Zaštita na radu

6. Prijedlog plana upisa

7. Razno i obavijesti

Sjednica počinje u 12:30 i završava u 13:30.

Sjednici su nazočni članovi Nastavničkog vijeća Srednje škole Zabok (popis nazočnih i odsutnih članova nalazi se kod voditeljice smjene).

AD 1) Izvješće o stanju sigurnosti za prvo polugodište školske godine 2021./2022. biti će objavljeno na internetskim stranicama škole, a članovima Nastavničkog vijeća ga je pročitala tajnica škole. Članovi Vijeća roditelja su ga prihvatili, a biti će predstavljeno i članovima Školskog odbora na sjednici 16. ožujka 2022. S obzirom na privremeni boravak u novim prostorima potrebno je napraviti procjenu rizika za novi prostor. Vježbe evakuacije biti će odrađene nakon završetka edukacije djelatnika koji će voditi evakuacije. Članovi Povjerenstva za preventivne programe redovito prate stanje sigurnosti u školi i aktivno rade na održavanju sigurne radne okoline za učenike, djelatnike i posjetitelje škole. U Izvješću se stanje sigurnosti ocjenjuje kako zadovoljavajuće.

AD 2) Probna državna matura za učenike trećih i četvrtih razreda četverogodišnjih zanimanja provodit će se od 21. do 23. ožujka 2022. U ponedjeljak se pišu ispiti iz hrvatskoj jezika, u utorak matematika, a u srijedu strani jezici. Zbog rada u dvije smjene, velikog broja učenika i skučenog prostora škola je od osnivača zatražila dozvolu da se nastava za učenike ostalih razreda izvodi na daljinu. Detaljni raspored dežurstava nastavnika i izvođenja online nastave dogovorit će se u tjednu pred ispite probne mature i svi nastavnici i učenici će biti na vrijeme obaviješteni. Ravnateljica je potaknula nastavnike na sudjelovanju u edukacijama o vrednovanju ispita probne državne mature koje će se odvijati u tjednu pred pisanja ispita. Tajnica je nastavnicima detaljno protumačila odluku o iznosu naknade ocjenjivačima na ispitima probne državne mature.

AD 3) Ravnateljica je obavijestila nastavnike da se na javnu nabavu za izvođenje radova izgradnje RCKTU javilo osam izvođača, a konačnog izvođača će odabrati imenovano povjerenstvo. Istovremeno uz gradnju RCKTU gradit će se i sportska dvorana, a kredit za njezinu izgradnju podiže škola.

Ravnateljica pohvaljuje sve nastavnike za aktivno sudjelovanje u edukacijama iz SOFT programa, a posebno je istaknula kolegicu Manojlović i kolegu Pevca zbog izrade informativnog letka o RCKTU. Tim za izradu standarda zanimanja i standarda kvalifikacija do sada je predao četiri standarda zanimanja i u izradi su četiri standarda kvalifikacija.

U sklopu SOFT programa je za vrijeme proljetnih praznika učenika predviđena terenska edukacija i posjet partnerskoj školi u Ljubljani za sve nastavnike.

AD 4) Ravnateljica i tajnica su detaljno pojasnile nove epidemiološke mjere donesene 28. veljače 2022., a koje su svi nastavnici dobili na svoje e-mail adrese, i naglasile da od 1.3.2022. osobe koje posjećuju školu ne moraju imati covid potvrde već moraju nositi masku, izmjeriti temperaturu i dezinficirati ruke. Od ukupnog broja učenika, njih samo 37 se ne testiraju testovima koji se dijele u školi.

AD 5) U tijeku su edukacije djelatnika škole za zaštitu od požara i pružanje prve pomoći. Nakon završetka edukacije biti će organizirane ukupno četiri vježbe evakuacije, dvije na privremenoj lokaciji ugostiteljskog kabineta (Bračak) i dvije u privremenim prostorijama škole (Regeneracija), a obuhvatit će se učenici i djelatnici obje smjene.

AD 6) Ravnateljica je izvijestila NV da je na sastanku Osnivača s predstavnicima škola predloženo da plan upisa učenika u prvi razred srednje škole za školsku godinu 2022./2023. bude u skladu s brojem učenika završnih razreda tekuće školske godine. Prema tom prijedlogu Srednja škola Zabok će tražiti dopuštenje za upis dva razreda ekonomista po 24 učenika, jedan razred komercijalista sa 24 učenika, jedan razred hotelijersko – turističkih tehničara sa 24 učenika, jedan razred turističko-hotelijerskih komercijalista sa 24 učenika, trideset konobara, trideset kuhara i dvadeset prodavača.

AD 7) Ravnateljica je zamolila razrednike da pregledaju podatke u e-matici kako bi se ažurirali podaci o učenicima i roditeljima i unijele eventualne promjene koje su nastupile zbog promjena životnih okolnosti učenika. Naglasila je nužnost točnih podataka kako bi se moglo pravovremeno stupiti u kontakt s roditeljima i učenicima.

Ravnateljica je najavila da će pedagoginja izraditi obrazac o provođenju odgojnih mjera kako ubuduće ne bi bilo nesporazuma oko načina njihovog izricanja.

Dio nastavnika je postavio pitanja o promjenama Pravilnika o napredovanju, a tajnica i ravnateljica su ih uputile na internet stranice na kojima to mogu detaljnije proučiti.

Ravnateljica je pohvalila nastavnike koji uredno i sistematično vode bilješke o napredovanju učenika.

Na kraju nastavničkog vijeća su učenici 3.EA i 3.EB razreda zajedno sa svojom mentoricom, nastavnicom Marijom Dlesk, prezentirali svoj prijedlog proslave Dana Europe u Tehničkom muzeju u Zagrebu. Prijedlog ovih učenika pobijedio je na natječaju Predstavništva Europske komisije u Republici Hrvatskoj i u suradnji s grupom studenata Ekonomskog fakulteta u Zagrebu kreću u realizaciju svog scenarija pripreme za obilježavanje Dana Europe.

Zapisničarka: Karolina Ciglar, prof.